[Foto’s] Brits-man sterf toe ligte vliegtuig neerstortFoto: Hartbeespoort Emergency Rescue Unit ŉ Man is dood nadat sy ligte vliegtuig Saterdag in die Brits-omgewing naby Rashoop-vliegveld neergestort het. “Die vliegtuig het omstreeks 10:00 naby die vliegveld neergestort,” het Loanne Louw, woordvoerder van Hartbeespoort-noodreddingseenheid, aan Maroela Media gesê. “Daar was ongelukkig niks wat paramedici vir die man kon doen nie. Hy is op toneel dood verklaar.” Volgens Louw het die man net voor die ongeluk opgestyg en ŉ maneuver uitgevoer toe iets verkeerd gegaan en die vliegtuig neergestort het. Die ongeluk het aan die noordekant van die vliegveld plaasgevind. Maroela Media verneem die vliegtuig het in ŉ erf geval, maar niemand was ten tyde van die voorval buite die huis nie.